kardosdrur/scandi-wiki huggingface dataset:
Pete Holm

Pete Holm, (født 6. april 1950), var en bokser fra Minnesota, USA med danske rødder. 

Pete Holms boksekarriere blev grundlagt i USA, hvor han som amatør vandt de lokale Golden Gloves. 

Han debuterede som professionel den 28. juli 1978, og opnåede en række sejre over en række middelmådige boksere inden han den 19. august 1979 blev stoppet af den da ubesejrede Percell Davis. Pete Holms karriere flyttede sig ikke på trods af, at han af det amerikanske boksemagasin The Ring var blevet kåret som lovende talent i sværvægtsklassen. Pete Holm opnåede efter nederlaget til Davis kontakt med den danske bokepromoter Mogens Palle, og kort efter den 11. oktober 1979 debuterede Pete Holm som ”dansk” sværvægtsbokser ved et stævne i KB Hallen. I sin første kamp i Danmark mødte Pete Holm italieneren Faustino Constantino, der med kun 2 sejre i sine 11 forudgående kampe som ventet sikrede Holm en succesfuld dansk debut. Næste kamp var mod den engelske letsværvægter Joey Williams, der kun havde én sejr i sine 11 forudgående kampe, og som ej heller formåede at besejre Pete Holm. I den næste kamp blev modstanden skærpet, da Holm den 7. februar 1980 mødte den hårdføre waliser Winston Allen. Allen stoppede Holm i 3. omgang. Samarbejdet med Mogens Palle ophørte herefter, og Holm indstillede karrieren og returnerede til USA.

Pete Holm opnåede 10 kampe, hvor 7 blev vundet (2 før tid) og de 3 tabt (2 før tid).

Eksterne links 
 Rekordliste på BoxRec

Boksere fra USA
Dansk-amerikanere
Stephansdom

Stephansdom på Stephansplatz  er Wiens romersk-katolske domkirke. Kirken er viet til Sankt Stefan, som kaldes "den første martyr". Kirken er 107 meter lang og 34 meter bred, og den er overvejende i gotisk stil med visse romanske træk. Pummerinklokken, der er Østrigs største kirkeklokke, hænger i domkirkens nordlige kirketårn.

Historie 
Katedralen blev bygget i 1147 som en hovedkirke og blev ombygget og udbygget gennem århundrederne. De største ombygninger skete i 1511. 

På trods af bombeangreb og gadekampe mellem tyske og sovjetiske tropper i byen under 2. verdenskrig undgik domkirken større skader. Den 10. april 1945 blev der hejst et hvidt flag op i klokketårnet. Byens tyske kommandant Sepp Dietrich befalede alligevel at "smide hundrede granater og indhylle den i flammer og aske" Den tyske kaptajn Gerhard Klinkicht adlød ikke denne ordre. Tyskerne var ved at forlade byen på grund af de sovjetiske troppers fremmarch. I domkirken er der nu en mindeplade for kaptajnen.

Om aftenen den 11. april 1945 plyndrede nogle civile østrigere boderne på Stephansplatz. De satte ild til boderne og gnister herfra antændte domkirken. Loftet og kirketårnet brændte helt ud. På grund af den militære situation var det umuligt at slukke branden. Pummerinklokken styrtede til jorden. Det værdifulde Walcker-orgel fra 1886 blev ødelagt af det brændende tag over det vestlige galleri.

Taget 
Domkirkens tag er et  majolikatag og er lagt i et spektakulært mønster. Tagstenene er glaserede teglsten, som er meget vejrbestandige, vedligeholdelsesfrie og lette at renholde. Denne form for glaserede kakler eller tegl kendes fra bl.a. Majolikahaus  i Wien.

Referencer

Eksterne henvisninger 

Bygninger, konstruktioner og anlæg i Wien
Domkirker
Kirker i Wien
Kosmetisk behandling

Kosmetisk behandling er operative indgreb eller andre behandlinger, hvor det kosmetiske hensyn udgør den afgørende indikation, og hovedformålet er at forandre eller forbedre udseendet.

Operative indgreb og andre behandlinger, der har til hensigt at forandre eller forbedre udseendet, men som foretages på terapeutisk (medicinsk) indikation, er ikke omfattet af definitionen. Se i stedet rekonstruktionskirurgi eller rekonstruktiv behandling.

Kosmetisk behandling omfatter kosmetisk kirurgi, som også hører under betegnelsen plastikkirurgi.

Sundhedsstyrelsen har jf. autorisationsloven bemyndigelse til at fastsætte regler for kosmetiske behandlinger eller behandlingsmetoder, der medfører risiko for patientsikkerheden.

Sundhedsstyrelsen kan også fastsætte regler for, hvem der må udføre de forskellige behandlinger eller behandlingsmetoder, om det udstyr, der må anvendes, samt hvilken information, der skal gives til patienten forud for indgrebet.

De 5 mest populære kosmetiske behandlinger i Danmark medio 2007 er:
 Brystforstørrelse
 Øjenlågskirurgi
 Brystløft
 Fedtsugning
 Abdominalplastik (opstramning af maveskind)

I den vestlige populærkultur har der i en årrække været en voksende fokus på det ydre, og udviklingen ser ud til at fortsætte. Med udspring i USA har der i den vestlige verden bredt sig en markant stigning i antallet af personer, der får foretaget kosmetisk behandling.

Ifølge det amerikanske selskab af plastikkirurger American Society of Plastic Surgeons (ASPS) er antallet af kosmetiske behandlinger på amerikanske klinikker steget med 48 % fra 2000 til 2006. Der findes ikke tal på, hvordan udviklingen har været i Danmark.

Se også 
 Kosmetisk kirurgi
 Plastikkirurgi

Eksterne henvisninger 
 KosmetiskGuide.dk  – Guide til kosmetisk behandling
 Dansk Selskab for Kosmetisk Plastikkirurgi (DSKP)
 Dansk Selskab for Plastik- og Rekonstruktionskirurgi
 International Society Of Aesthetic Plastic Surgery
 International Confederation for Plastic, Reconstructive and Aesthetic Surgery
 American Society for Aesthetic Plastic Surgery
 American Society of Plastic Surgeons

Litteratur

Kilder 

Sundhedsvæsen
Sundhed
Willie Parker

Willie Everette Parker (født 11. november 1980) er en tidligere amerikansk fodbold-spiller fra USA, der var running back for Pittsburgh Steelers i NFL. Hans øgenavn er "Fast Willie Parker". Han scorede et touchdown i Super Bowl XL, og deltog godt et år senere i Pro Bowl for første gang. Hans karriere strakte sig over fem år.

Klubber 
 2004-2009: Pittsburgh Steelers

Referencer

Eksterne henvisninger 

Amerikansk fodbold-spillere fra North Carolina
Amerikansk fodbold-spillere fra Pittsburgh Steelers
Amerikansk fodbold-running backs
Mike Irungu

Mike Irungu, (født 11. november 1959) i Kenya, var en bantamvægtsbokser, der boksede hovedparten af sine professionelle kampe i Danmark. 

Som amatør vandt Irungu guld i fluevægt ved Commonwealth Games 1978. Ved samme arrangement vandt landsmanden Stephen Muchoki guld i let-fluevægt, og ligesom Muchoki drog også Mike Irungu til Danmark for at starte en karriere som professionel. 

Mike Irungu debuterede som professionel i Randers Hallen den 7. februar 1980, da han slog den rutinerede italiener Luigi Tessarin ud i 2. omgang. Irungu blev ført hurtigt frem, og efter blot 7 kampe blev Irungu den 21. maj 1981 matchet mod den stærke australier Paul Ferreri i en kamp om det Britiske Imperiemesterskab. Titlen var blevet ledig, da den hidtidige mester, waliseren Johnny Owen, døde efter at være blevet stoppet i en VM-kamp. 

Paul Ferreri havde erfaring fra 78 professionelle kampe, og havde tidligere været imperiemester i bantamvægt, og var regerende australsk mester i bantam-, fjer og superfjervægt. Irungu boksede en flot kamp, men australieren viste sig for rutineret for Irungu, der måtte se sig besejret på point efter 15 omgange. 

Irungu boksede yderligere to kampe i Danmark, hvorefter samarbejdet med Mogens Palle ophørte. Irungu boksede tre kampe i Afrika og London, hvorefter han i 1985 opgav karrieren med kun et enkelt nederlag i sine 13 kampe.

8 år efter gjorde han den 17. juni 1993 comeback i en kamp om det kenyanske mesterskab i bantamvægt, som han vandt på point over 12 omgange over Musa Njue. I sin næste kamp tabte han dog titlen til Steve Mwema. Næste kamp blev også tabt, og Irungu instillede herefter karrieren definitivt 14 år efter debuten i Randers. 

Mike Irungu opnåede i alt 17 kampe, hvoraf 13 blev vundet (5 før tid) og 4 tabt på point.

Eksterne links 
 Professionel rekordliste  på boxrec.com

Mandlige boksere fra Kenya
Rautavaara

Rautavaara har flere betydninger:

 Rautavaara (kommune) - en kommune i Norra Savolax i Finland
 Einojuhani Rautavaara – en finsk komponist
Nørgård

Nørgård eller Nørgaard kan henvise til flere artikler.

Steder 
 Nørgaard (Grinderslev Sogn) - en herregård i Grinderslev Sogn, Skive Kommune
 Nørgård (Staby Sogn) – en bebyggelse i Staby Sogn, Holstebro Kommune
 Nørgård (Tim Sogn) – en bebyggelse i Tim Sogn, Ringkøbing-Skjern Kommune
 Nørgård (Voer Sogn) – en bebyggelse i Voer Sogn, Brønderslev Kommune

Personer 
Flere danske personer bærer navnet Nørgård eller Nørgaard

Kunstnere 
 Bjørn Nørgaard (født 1947) – dansk billedkunstner
 Kjeld Nørgaard (født 1938) – dansk skuespiller
 Lars Nørgård (født 1956) – dansk maler og grafiker
 Lise Nørgaard (født 1917) – dansk forfatter
 Per Nørgård (født 1932) – dansk komponist

Politikere 
 Ivar Nørgaard (født 1928) – dansk politiker og forhenværende minister
 Mogens Nørgård Pedersen (født 1957) – dansk politiker
 Solveig Værum Nørgaard – politiker

Sportsfolk 
 Mona Nørgaard (født 1948) – dansk orienteringsløber
 Maria Nørgaard (født 1982) – dansk håndboldspiller

Se også 
 Louise Bager Due (født Nørgaard) – håndboldspiller
 Nørgård Mikkelsen – reklamebureau
 Nørgaards Højskole
Gary S. Becker

Gary Stanley Becker (født 2. december 1930, død 3. maj 2014) var en amerikansk økonom og Nobelprismodtager. Becker blev født i Pottsville i Pennsylvania, fik sin bachelor-grad fra Princeton University i 1951 og sin Ph.D.-grad fra University of Chicago i 1955. Han underviste ved Columbia University fra 1957 til 1968 for derefter at vende tilbage til Chicago, hvor han var ansat ved institutterne for økonomi og sociologi ved University of Chicago. Becker modtog John Bates Clark-medaljen i 1967 og fik tildelt Nobelprisen i økonomi i 1992.

Becker var en af de første økonomer til at benytte økonometri og økonomiske teorier på områder, der traditionelt betragtes som tilhørende sociologien. Disse områder dækker alt fra racediskrimination, kriminalitet, familie og helbred til uddannelse. Han har dermed været med til at udvide genstandsfeltet for økonomisk analyse ganske betydeligt. Han var kendt for at argumentere for, at menneskelige handlinger kan ses som rationelle og nyttemaksimerende. Hans tilgang gjorde pladse til eksistensen af altruisme ved at definere individers nytte derefter. Han var også en førende forsker inden for studiet af humankapital. Han var gift med Guity Nashat, en Mellemøsten-historiker, hvis forskningsinteresser overlappede hans egne.

Eksterne henvisninger 

 Gary Beckers hjemmeside hos University of Chicago 
 Materiale om Gary Becker på Nobelstiftelsens hjemmeside
 The Becker-Posner Blog Gary Becker og Richard Posners fælles blog
 Nekrolog for Gary Becker i New York Times 4. maj 2014.

Kilder 

Økonomer fra USA
Nobelprismodtagere i økonomi
Nobelprismodtagere fra USA
Ansatte ved Columbia University
Modtagere af Presidential Medal of Freedom
Vindobona

Vindobona var et keltisk beboelsesområde og senere en romersk militærlejr beliggende i det nuværende Wien. Omkring år 15 f.kr. blev kongeriget Noricum indlemmet i det romerske rige og floden Donau blev i den forbindelse grænse for imperiet. Derfor anlagde romerne fæstningsanlæg og militærlejre på bredden ved Donau og hermed blev Vindobona udbygget betydeligt.

Byer og territorier i Romerriget
Wiens historie
Belvedere (paladsanlæg)

Belvedere (tysk: Schloss Belvedere) er et paladsanlæg fra barokken bygget af prins Eugen af Savoyen. Paladset ligger i Wiens 2. bezirk (Landstraße) sydøst for centrum.

Nedre Belvedere 
Efter at prins Eugen købte arealet i 1697 lod han anlægge en stor park. Schloss Belvedere blev brugt som villa, men i 1714 begyndte han at udbygge det til Nedre Belvedere. Det var endnu ikke som et palads, men villa med et galleri. Arkitekten var Johann Lukas von Hildebrandt, en af Østrigs vigtigste arkitekter i barokken. Denne bygning er et af hans mesterværker. Som assistent havde han skulptøren Giovanni Stanetti fra Venedig, som Eugene havde fået til Wien i den anledning. Nedre Belvedere blev færdigt i 1716. Loftmaleriet i den centrale Marmorsaal er malet af Martino Altomonte. Det hylder prins Eugene som den nye Apollon. Rummet indeholder også skulpturen Prins Eugenes opstandelse af Balthasar Permoser. Mod vest i Nedre Belvedere ligger Paradeschlafzimmer (Paradesoveværelset) med en omfattende grotesk i Jean Bérain-stil lavet af Jonas Drentwett. Mod vest ligger endnu et marmorgalleri med gipsfigurer af Domenico Parodi. Det indre marmorrum har loftmalerier af Giacomo del Po fra 1720. Tordensalen (Donnersaal) har loftdekorationer malet af Altomonte og arkitektur af Gaetano Fanti. I østfløjen ligger den officielle spisesal.

Haven 
Mens Nedre Belvedere blev bygget, blev haven udvidet i fransk barokstil med grusstier og springvand omgivet af hække. Dominique Girard var havens arkitekt. Han havde været elev af André Le Nôtre under anlægget af slotshaven ved Slottet i Versailles. Det store vandbassin i den øvre del, trapperne og vandfaldene med nymfer og gudinder eksisterer den dag i dag, men det mønstrede blomsterbed er groet til og er ved at blive restaureret.

Øvre Belvedere 
Øvre Belvedere blev bygget 1720-1723 . Oprindeligt skulle denne del være enkel og være en passende afslutning af haven. Arkitekten var også her Johann Lukas von Hildebrandt, og igen er der en central Marmorsaal. I denne blev Østrigs uafhængighedserklæring underskrevet 15. maj 1955. Kort efter 1723 blev bygningen udvidet til sommerresidens for prins Eugen. Loftmalerierne er af Carlo Carlone, og altertavlen i kapellet er af Francesco Solimena.

Beboere 
Prinsens arving solgte det i 1752 til Maria Theresia af Østrig. Maria Theresia døbte paladset Belvedere. Under Habsburgerne blev det udvidet. Siden 1775 har Belvedere huset en samling af kejser Josef II's malerier. I 1806 blev også samlingen fra slottet Ambras flyttet til Nedre Belvedere. Begge samlinger blev flyttet til det kunsthistoriske museum i 1890. Den sidste som boede på paladset var ærkehertug Franz Ferdinand.

Siden 1. verdenskrig har Belvedere fungeret som museum (Österreichische Galerie Belvedere).

Bygningen blev alvorlig skadet under 2. verdenskrig. Guldkabinettet udbrændte fuldstændig og måtte genopbygges.

Eksterne henvisnger 
 Schloss Belvedere – billeder og information (tysk)

Kunstmuseer i Østrig
Slotte i Wien
Verdensarvsområder i Østrig
Kædebrøk

En kædebrøk er et matematisk udtryk af formen

Hvor a0 er et heltal og de andre an-værdier er positive heltal. For ikke at bruge for meget plads, kan kædebrøker også skrives

Ethvert reelt tal kan skrives med en og kun en kædebrøk, og denne kædebrøk er endelig hvis og kun hvis tallet er rationalt. 

Eksempler på kædebrøker for nogle matematiske konstanter:
 Det gyldne snit, φ=[1;1,1,1,1...]
 Kvadratroden af 2, √2 = [1; 2, 2, 2, 2, ...]
 Eulers tal, e = [2; 1, 2, 1, 1, 4, 1, 1, 6, 1, 1, 8, ...]
 Pi, π = [3; 7, 15, 1, 292, 1, 1, 1, 2, 1, ...]

Både e og π er transcendente tal, men det er kun i e's kædebrøk, at der er et mønster. 

Kædebrøker kan bruges til at finde gode tilnærmede værdier for irrationale tal. Hvis vi f.eks. vil finde en brøk, som er tæt på π, tager vi bare nogle af de første led fra kædebrøken. Hvis vi kun tager et led, får vi [3]=3. Hvis vi tager et led mere med, giver det [3;7]=3+1/7=22/7, som nok er den mest kendte brøktilnærmelse til π. Tager man et led til giver det:

Til sammenligning er π=3.14159... Brøker, der er lavet på denne måde, giver altid de bedst mulige approksimationer til et givet tal.

an-værdiernes geometriske gennemsnit er det samme for næsten alle tal. Dette tal kaldes Khinchins konstant og har værdien K ≈ 2,6854520010.

Matematisk analyse
Škoda Superb

Škoda Superb er en personbilsmodel fra den tjekkiske bilfabrikant Škoda Auto. Bilen er af myndighederne officielt indordnet i den store mellemklasse, men af nogle instanser i fagpressen i den øvre mellemklasse Navnet Superb bæres efter traditionen af fabrikantens topmodel.

Byggeserierne i overblik

Kilder

Eksterne henvisninger 

 Officielt websted 

 
Store mellemklassebiler
Øvre mellemklassebiler
Forhjulstrukne biler
Biler introduceret i 2001
Biler fra 2000'erne
Biler fra 2010'erne
Stationcars
Benfords lov

Benfords lov påviser at i tilstrækkeligt store datamaterialer optræder tallet 1 som første ciffer i cirka 30% af tallene, 2’tallet i 18%, eksponentielt faldende så 9 er først i mindre end 5 %. Det gælder for mange data fra virkeligheden, befolkningstal, valgresultater, flodlængder, økonomiske tal, regnskaber, …. m.f.

Reglen gælder for talmaterialer, der ikke er normalfordelte, som fx cifre taget fra elektricitetsregninger, husnumre, aktiekurser, huspriser, husnumre og fysiske og matematiske konstanter. Loven er opkaldt efter fysikeren Frank Benford.

Matematisk formulering 
Mere præcist siger Benfords lov at det første ciffer d (d ∈ {1, …, b - 1} ) i b-talsystemmet (b ≥ 2) optræder med sandsynlighed proportionalt med logb(d + 1) - logbd = logb((d + 1)/d). Denne sandsynlighed svarer til afstanden mellem d og d+1 på en logaritmisk skala.

I titalsystemet er der følgende fordeling mellem de første cifre, hvor d er det første ciffer, og p er sandsynligheden:

Man kan på tilsvarende vis lave en lov for de to første cifre: Sandsynligheden for at de to første cifre er n (n = 10, …, 99) er log100(n + 1) - log100(n), og tilsvarende for længere følger af cifre.

Anvendelse og begrænsninger 

I 1972 foreslog Hal Varian at reglen kunne bruges til at opdage snyd med data. Dette er baseret på formodningen om, at mennesker, der forsøger at skrive tilfældige tal, ofte vil have en jævn fordeling af førstecifre. Dermed kan Benfords lov (med begrænsninger) indgå i afdækning af forsøg på svig (fx regnskabssvindel) eller identificere fejl i andre talmaterialer.

Man skal dog huske på, at Benfords lov ikke gælder for alle tal. Loven gælder f.eks. ikke for IQ og menneskers højde, fordi disse variabler er normalfordelte. Den gælder heller ikke for talstrenge som telefonnumre og tallene på nummerplader og CPR-numre, der ligger i et bestemt interval og er styret af bestemte regler.

Forklaringer 

En plausibel forklaring på at Benfords lov (BL) kan opfyldes gælder også for udfaldene af terningkast, der når de summeres giver en normalfordeling, og når de multipliceres giver en log-normalfordeling (hvor 1(-2) intervallet fylder 30,1% af et tifold). Data fra den “virkelige verden” består af de sammenlagte virkninger af få eller talrige multiplikative tilfældige faktorer, der har tendens til at have en log-normal som den endelige fordeling.

Ikke alle datasæt med log-normalfordeling opfylder Benfords lov. Omvendt ikke alle datasæt der opfylder Benfords lov har en log-normalfordeling.

Referencer 

Statistik
Modpave Novatian

Novatian (død 258) var lærer og modpave mellem 251 og 258.

Han var en bemærkelsesværdig teolog og forfatter. På denne tid var der meget debat om hvorvidt kristne, der var faldet fra troen under forfølgelserne i årene 249-260 skulle genoptages i kirken, og i den forbindelse også spørgsmålet om bod for andre synder.

Han blev indsat som modpave af tre biskopper i 251, og anlagde en meget strengere linje for genoptagelse af frafaldne i kirken end den katolske Pave Cornelius 1. Dette var medvirkende til at han blev afsat kort efter, hvorimod den novatianske kirke, han anlagde, eksisterede i mange år.

Novatian flygtede senere under en række forfølgelser og blev martyr.

Eksterne links 
 Katolsk encyklopædi: Novatian and Novationisterne
 Novatian, de Trinitate På latin
 Multilanguage Opera Omnia På latin
 Litteraturoversigt fra Patristik.dk

Modpaver
Arbeit macht frei

Arbeit macht frei er en tysk talemåde, der betyder "arbejde gør fri", alternativt "arbejde vil sætte dig fri" eller "arbejde frigør". Udtrykket blev kendt, fordi det blev placeret over portene til flere nazi-tyske koncentrationslejre oprettet før og under anden verdenskrig.

Skiltet kom først op i 1933 i Dachau koncentrationslejr, hvor Himmler fik politiske modstandere indsat for at udføre tvangsarbejde. Senere er udtrykket mest kendt fra porten over indgangen til Auschwitz.

Den tyske nationaløkonom Heinrich Beta benyttede udtrykket i 1845 i sit værk Geist und Geld, hvor han anfører, at "arbejde gør salig, for arbejde gør én fri".

Den tyske nationalistiske forfatter Lorenz Diefenbach udgav i 1872 en roman med navn Arbeit macht frei, der gjorde udtrykket kendt i nationalistiske kredse.

Weimarrepublikken tog udtrykket i brug i 1928 til fremhævelse af sit program for at få bugt med datidens massearbejdsløshed, med sin henspillen på middelalderens udtryk Stadtluft macht frei (= byluft gør fri), dvs. at tilværelsen i en by giver større frihed end landsbylivet tillader.

Det danske punk-band Under Al Kritik lancerede sangen Arbeid macht frei i 2007.

Referencer

Eksterne henvisninger 

Holocaust
Tvangsarbejde
Tyske ord og vendinger
Studenterhus Odense

Studenterhus Odense (lokalt også bare Studenterhuset) er Odenses studenterhus. Det drives af Foreningen Studenterhus Odense og ligger ved Amfipladsen som en del af kulturkomplekset Brandts Klædefabrik.

Udbud 
I dagligdagen har Studenterhuset egen café og bar samt Studievalg Fyn og Studiezonen på første sal. Arrangementerne varierer, men inkluderer typisk koncerter, foredrag og stand-up m.m.

Struktur 
Studenterhuset drives af Foreningen Studenterhus Odense i en kombination af frivillige og ansatte.
Bestyrelsen består af seks studerende, tre erhvervsrepræsentanter, samt én repræsentant fra henholdsvis University College Lillebælt, Erhvervsakademiet Lillebælt, Syddansk Universitet, og Syddansk Musikkonservatorium. Dertil er der to studentersuppleanter.
De fem ansatte tæller den daglige leder, en messekoordinator/projektmedarbejder, en frivilligkoordinater, en AC-projektmedarbejder og den ansvarlige for Spoken Word Festival.
Derudover har studenterhuset en række frivillige.

Økonomi 
Odense Kommune hører til de økonomiske støtter af foreningen og giver studenterhuset et årligt beløb på 621.000 kr. Foreningen havde i 2014 et underskud på 90.000 kr og i 2015 et underskud på 89 kr.

Popularitet 
Ifølge studenterhusets egne tal havde det i 2014 42.713 og i 2015 57.638 besøgende.

Historie 
I 1996 åbnede Studenterhus Odense for første gang i Munkemøllestræde. Det var dog plaget af økonomiske problemet med betalingsstandsning i 1998 og et underskud på 90.000 kr. i 2000, hvilket gjorde, at det var tæt på at lukke i 2001. Lokalerne var dertil nedslidte, og studenterhuset lukkede permanent december 2006.

Som følge af lukningen grundlagdes d. 18. december 2006 foreningen Nyt Studenterhus i Odense (NSiO) for at videreføre traditionen. I juni 2008 flyttede foreningen ind hos Kulturmaskinen, hvor den blev frem til 2013.

D. 2. september 2013 fik studenterhuset igen dets eget sted ved Amfipladsen, hvor Musikbiblioteket lå førhen. Dette skete i forbindelse med studiestarten, og ved åbningsceremonien deltog Prinsesse Marie og borgmester Anker Boye.

Eksterne henvisninger 
 Studenterhus Odenses hjemmeside

Kildehenvisninger 

Foreninger i Odense
Foreninger i Odense Kommune
Studenterhuse
Bygninger, konstruktioner og anlæg i Odense